गोद लिए बच्चे कुपोषित रेड लाइन से हुए बाहर
एक माह में ग्रीन लाइन में लाने का किया दावा
समाजसेवी संस्था की मुहिम रंग लाई
भास्कर संवाददाता| शिवपुरी
प्रदेश सरकार द्वारा चलाए जा रहे स्नेह सरोकार कार्यक्रम के तहत भाविप शाखा शिवपुरी द्वारा वार्ड क्रमांक 28 के आंगनबाड़ी केन्द्र क्रमांक 69 के जिन कुपोषित बच्चों को गोद लिया गया था अब इन गोद लिए बच्चों के स्वास्थ्य में बेहतर सुधार हुआ है। यह बच्चे आवश्यक पौष्टिक आहार और सही मॉनिटरिंग के चलते अब रेड लाइन से बाहर आकर के यलो लाइन में आ गए हैं।
इन बच्चों के कुपोषण की श्रेणी से बाहर आने पर संस्था के पदाधिकारियों ने आंगनबाड़ी केंद्र पर पहुंचकर इन बच्चों का वजन कराया। संस्था के सदस्यों द्वारा बच्चों को पूरी तरह कुपोषण मुक्त करने के लिए आंगनबाड़ी कार्यकर्ता दीपा वैश्य एवं बच्चों की माताओं को पौष्टिक सामग्री प्रदान की गई जिससे गोद लिए गए बच्चों को समय-समय पर पौष्टिक आहार प्रदान हो सके। भाविप की शाखा शिवपुरी ने जुलाई माह में आंगनबाड़ी केन्द्र में दर्ज कुपोषित बच्चों को गोद लेकर उन्हें पोषित करने का संकल्प लिया था। तब वह बच्चे रेड लाइन में (कुपोषित) थे इनमें एजान खान (4) पुत्र रहीश मीनू खान का वजन पहले 11:300 कि.ग्रा था अब इसका वजन आज 12 किलो हो गया हैं। वहीं आहिल खान (1) पुत्र नासिर जिसका वजन 6 किलो 700 ग्राम था आज 7 किलो 700 ग्राम हो गया है। ओम नामदेव (1) पुत्र दिनेश का वजन 5 कि. 200 ग्राम था आज 7 कि. 600 ग्राम हो गया है। ये तीनों बच्चे आज यलो लाइन में यानी मध्यम में आ गए हैं। संस्था का लक्ष्य हैं कि ये तीनों बच्चे ग्रीन लाइन (सामान्य में) एक माह के अंतराल में आ जाएंगे। इस अवसर पर परिषद के अध्यक्ष हेमंत ओझा, उपाध्यक्ष सतीश शर्मा, साकेत गुप्ता, रितेश जैन, संजीव जैन प्रमुख रूप से उपस्थित थे।
hin_Deva hin_Deva hin_Deva mai_Deva hin_Deva hin_Deva